Kuigi elatisega seotud küsimused on olnud valitsuse poliitikas alati suhteliselt olulisel kohal, kerkisid need taaskord esile pärast maikuus ligikaudu 20 000 inimese osavõtul toimunud enneolematut meeleavaldust. Meeleavalduse kutsus esile seaduseelnõu, millega oleks antud juhtivametnikele pensionipakett ning puutumatus ametialase tegevusega seotud kriminaalsüüdistuste vastu. Meeleavaldajad tõstatasid ka küsimusi, mis käsitlesid kasvavat elukallidust, tervishoidu, eluaset, ühistransporti ja reostust. Meeleavalduse järel ütles valitsusjuht, et valitsus peab olema ühiskonnale rohkem avatud ning laiendama kodanikega konsulteerimist.

Valitsusjuht Chui Sai On esitas oma esimese ametiaja viimases, 11. novembri poliitilises avalduses kokkuvõtte valitsuse tööst 2014. aastal ning ülevaate 2015. aastaks kavandatud poliitilistest meetmetest ja eelarvest. Eelmisele viiele aastale tagasi vaadates märkis valitsusjuht, et valitsus olid loonud pikaajalised mehhanismid viies valdkonnas, mis on tihedalt seotud inimeste igapäevaeluga: sotsiaalkindlustus, tervishoid, haridus, eluase ja annete arendamine. Kulutused kõnealusele viiele valdkonnale ja avalikule julgeolekule ning majandusteenustele suurenesid igal aastal, tõustes 2010. aasta üldeelarves 53,9 %-lt 2013. aastal 67,6 %-le.

Valimisprotsess käivitas arutelu üldiste valimiste korraldamise üle Macaus. Chui Sai On teatas valimiskampaania ajal, et ta on valmis teavitama Hiina keskvalitsust Macau elanike seisukohtadest demokraatia kohta. Demokraatlikud rühmitused ütlesid, et valitsusjuht ei soovinud lisada täielikult demokraatiale üleminekut käsitlevat tegevuskava oma valimisprogrammi.

ELi ja Macau vahelised suhted on jätkuvalt head, sellest annavad tunnistust kiiresti laienevad kaubandussuhted ning koostöövaldkondade arvu suurenemine, mis hõlmavad majandust, haridust ja keskkonnapoliitikat. 2015. aasta prioriteetideks on majanduse mitmekesistamine, õigusküsimused ning majandust käsitlevad regulatiivküsimused.

Macau turumajandus toimis jätkuvalt tõhusalt, kuid majanduskasvu pidurdas hasartmängudest saadava tulu märgatav vähenemine. Erihalduspiirkond on kõnealusest majandusharust liigses sõltuvuses. Põhiprioriteediks on üha kasvavate elamis- ja eluasemekulude all kannatavate tavakodanike elujärje parandamine. Macau majanduskoostöö ja integratsioon Mandri-Hiina, eelkõige Guangdongi provintsiga areneb kiiresti ning see aitab Macaul üle saada vajamineva maa nappusest ja tööjõupuudusest. Macau Ülikooli üleviimine Hengqini saarele oli selles vallas tähelepanuväärseks sündmuseks: Hengqin asub Mandri-Hiina territooriumil, kuid ülikool asub Macau jurisdiktsiooni alla. Macau valitsuse ning kohtusüsteemi toimimist tuleb moderniseerida ning tõhustada, sealhulgas inimressursside parema juhtimise kaudu.

EL on seisukohal, et vaatamata probleemidele jätkus põhimõtte „üks riik, kaks süsteemi” rakendamine Macau erihalduspiirkonna, Hiina ja kogu rahvusvahelise üldsuse jaoks edukalt. Valitsusjuht Chui Sai On valiti ametisse teiseks ametiajaks. Valimiskampaaniat juhiti vastavalt põhiseaduse sätetele, mille kohaselt saavad valida valimiskogu liikmed. Nagu ka 2004. ja 2009. aasta valitsusjuhi valimiste puhul, oli ka sel korral esitatud ainult üks kandidaat. Kuigi Macau põhiseadus ei näe valitsusjuhi valimisteks ette üldisi valimisi, on kõnealuses küsimuses üha enam tekkimas avalik arutelu, mille raames arutletakse, kas ametivõimud peaks kaaluma muutusi, mille abil edendada avalikkuse suuremat kaasatust ning tagada konkurentsi teke ametikohtade täitmisel.

Alates Macau üleandmisest Mandri-Hiinale 15 aastat tagasi on Euroopa Liit ja selle liikmesriigid tähelepanelikult jälginud majanduslikku ja poliitilist arengut Macau erihalduspiirkonnas ning selle vastavust põhimõttele „üks riik, kaks süsteemi”. Selleks et täita 1999. aastal Euroopa Parlamendi ees võetud kohustust, esitab komisjon igal aastal aruande Macau arengu kohta.

Hasartmängusektori liberaliseerimine ja moderniseerimine on tõstnud Macau maailma rikkaimate majanduste hulka . Macau on olnud alates 2006. aastast maailma suurim hasartmänguturg. Hasartmängud moodustavad Macau majanduse selgroo, valdkonna osakaal SKPst ulatub 46 %-ni . Ligikaudu viiendik Macau tööjõust töötab hasartmängusektoris . Hasartmängumaks (35 % hasartmängu brutotuludest) moodustab 80 % erihalduspiirkonna maksutuludest. Hasartmänguturgu viib edasi Mandri-Hiinast tulev pidev külastajate tulv, kes moodustavad ligikaudu kaks kolmandikku Macaud külastavates turistidest.

Avalikus sektoris korruptsiooni kohta saadud teadete ja uuritud juhtumite arv oli samal tasemel kui 2012. aastal. Avalikustatud juhtumite põhjal võib öelda, et põhilised rikkumised käsitlesid jätkuvalt altkäemaksu võtmist ebaseaduslike tegude puhul, võimu kuritarvitamist ning dokumentide võltsimist; üsna levinud oli ka ametnikele pandud kohustuste mittetäitmine ning avalikke huve kahjustav halb juhtimine. Korruptsioonivastase komitee juhi sõnul tähendas see seda, et ametnike teadlikkuse suurendamisel, eetiliste normide järgimisel ning õiguskaitse erapooletuse tagamisel on veel arenguruumi.

Märtsis teatas Macau korruptsioonivastane komitee valitsusjuhile esitatavas aastaaruandes, et 2013. aasta oli möödunud väga suure töökoormuse all. Seda ei põhjustanud juhtumite suurem arv, vaid nende keerukus. Macau kodanikud olid jätkuvalt arvamusel, et korruptsioonivastane komitee peaks tegutsema tõhusamalt.

23. oktoobril kordas ÜRO naiste diskrimineerimise likvideerimise komitee oma soovitust, et Macau peaks kaaluma sõltumatu inimõigustega tegeleva institutsiooni loomist. Komitee avaldas toetust koduvägivalla ennetamist ja selle karistamist käsitleva seaduse eelnõule ning soovitas, et koduvägivald kuulutatakse kuriteoks, millega kaasneb automaatne vastutuselevõtmine. Seadusandlik kogu võttis koduvägivalla kuriteoks muutva seaduse vastu 13. jaanuaril 2015. Leebemate juhtumite korral võib ohver siiski otsustada, kas süüdistus esitada või mitte. Nagu Macau erihalduspiirkonna valitsuse õigusasjade büroo 2014. aasta novembris teatas, ei hõlma kõnealune õigusakt samasooliste suhteid. Samasooliste suhete õigusakti reguleerimisalasse liitmise pooldajad tuletasid meelde, et ÜRO majanduslike, sotsiaalsete ja kultuurialaste õiguste komitee oli kutsunud Macaud üles võtma vastu terviklikku lesbisid, geisid, biseksuaale ja transsoolisi inimesi käsitlevat diskrimineerimise vastast seadust.

ÜRO majanduslike, sotsiaalsete ja kultuurialaste õiguste komitee 8. mai 2014. aasta kohtumisel teatas Macau, et oli teinud võrreldes komitee eelmise läbivaatamisega märkimisväärseid edusamme. Macausse saabuvate üha rohkemate võõrtöötajate (nendest peaaegu 80 000 ehk 60 % tuli Mandri-Hiinast) vajaduste katmiseks allkirjastasid Macau valitsus ja Hiina keskvalitsus pensioneid ja muid eraldisi käsitleva ühisprotokolli, mis käsitles muu hulgas ka võõrtöötajate abistamist saabumisel, et aidata neil kohalikku kogukonda integreeruda. Mitteresidentidest töötajate tööhõivet käsitleva seadusega tagati täiendavalt töötajate õigused.

Macau majanduslik koostöö ja integratsioon Mandri-Hiinaga jätkus, keskendudes eelkõige Guangdongi provintsile vastavalt kahe piirkonna vahel sõlmitud koostööd käsitlevale raamlepingule. Lisaks sellele, et Macau osaleb arendamises ja ehitustöödes Hengqini saarel ja Guangdongi provintsis asuvas Nanshas, on erihalduspiirkonna valitsus kaasatud ka Zhongsani ja Cuihengi uute piirkondade arendamisse. Guangdong, Hongkong ja Macau korraldasid ühiselt 10. Zhu Jiangi suudmeala regiooni piirkondliku koostöö ja arengu foorumi.

20. detsembril pidas president Xi Jinping Macau Hiina võimu alla naasmise 15. aastapäeva ja Macau erihalduspiirkonna uue valitsuse ametisseastumise auks kõne. Ta mainis, et viimase 15 aasta jooksul on Macau olnud keskvalitsuse toetusel põhimõtte „üks riik, kaks süsteemi” rakendamisel edukas. President tõstis esile vajadust konsolideerida Macau majanduslikku ja sotsiaalset arengut ning püüelda veelgi suuremate edusammude poole. President Xi seadis uuele valitsusele neli prioriteeti: tõhustada Macau õigusel põhinevat valitsemist, mitmekesistada majandust selle jätkusuutlikkuse parandamiseks, lahendada elanikkonna elatustasemega seotud probleemid ja vähendada sotsiaalset ebavõrdsust, ning harida noori, et nad mõistaksid põhimõtte „üks riik, kaks süsteemi” tähendust.

2013. aasta kahekohaliste kasvunumbrite järel aeglustus Macau majandus 2014. aastal hasartmängu tulude vähenemise tõttu, kuna sektorit tabas halvim aasta pärast selle liberaliseerimist 2002. aastal. Hasartmängutulud kahanesid 2014. aasta detsembris 30 % võrra, tegemist oli seitsmenda järjestikuse languskuuga. Aasta lõikes kahanesid tulud siiski vaid 2,6 % 351,5 miljardi Macau pataakani, kuna kasv aasta esimestel kuudel oli suurem. Hasartmänguoperaatoritel tekkisid probleemid, kuna keskvalitsuse korruptsioonivastased meetmed hoidsid varakad Mandri-Hiina hasartmängurid eemal. (nn „VIP-segment” moodustab hasartmängutuludest kuni 70 %). Majanduskasvu aeglustumine vähendas ka massituru hasartmängurite poolset nõudlust.

Hasartmängu tulude ja turistide tehtavate kulutuste märkimisväärse vähenemise tulemusena kahanes 2014. aasta SKP reaalselt 0,4 % võrra , SKP tugev kasv aasta esimeses pooles tasakaalustus aastas teises pooles toimunud languse tõttu. Sisenõudlus oli aga jätkuvalt kõrge. Eratarbimine ning valitsemissektori kulud püsisid heal tasemel. Erainvesteeringute kasv jätkus uute hotellide ja puhkekeskuste ehitamise tõttu. Kavandamisel on kuus suurt puhkekeskust. Inflatsioonisurve püsis 2014. aastal tugeva majandustegevuse tõttu suhteliselt kõrgel tasemel (6 %). Töötusemäär on viimase kolme aasta jooksul olnud püsivalt tasemel 2 % või alla seda, ulatudes 2014. aastal 1,7 %-ni. Vaatamata nõrgenenud hasartmängusektorile läks turismisektoril hästi, saabunud turistide arv ulatus 31,5 miljonini, mis on 7,5 % rohkem kui eelmisel aastal samas ajavahemikus.

Macau kannatab jätkuvalt akuutse tööjõupuuduse all ning erihalduspiirkonna majandus sõltub olulisel määral mujalt tulnud töötajatest ja spetsialistidest. Mitteresidentidest töötajate arv kasvas 2014. aastal 24 % 170 346-ni, moodustades töötavast elanikkonnast seega 42 %. Ettevõtjad on kurtnud, et neil ei ole äritegevuse laiendamiseks piisavalt pädevaid spetsialiste.

Juulis oli seadusandlikus kogus esimesel lugemisel seadusega ettenähtud miinimumpalka käsitlev seadus. Valitsus on esitanud ettepaneku, et Macau kinnisvarahaldusega tegelevate ettevõtjate teenistuses töötavate turvatöötajate ja majahoidjate seadusega ettenähtud miinimumpalk oleks 30 pataakat tunnis.

Kuigi Macau on üks maailma rikkaimatest majandustest sissetulekute osas inimese kohta, on tulujaotus väga ebavõrdne. Valitsus soovib parandada heaolu sularaha jaotussüsteemi abil, mis võeti kasutusele 2008. aastal. 2014. aastal sai iga alaline elanik 9000 pataakat ja iga mittealaline elanik 5400 pataakat. Novembris teatas valitsusjuht Chui, et 2015. aastal makstakse välja samaväärsed summad ning lisaks sellele täiendavad subsiidiumid pensionifondi kontoomanikele, samuti määratakse maksusoodustused ettevõtjatele ja üksikisikutele. 2014. aasta valitsuse uuringust selgus, et sissetulekute vahe on kahanemas .

Macau ulatuslik hasartmängusektor muudab piirkonna haavatavaks rahapesu suhtes, kuna see pakub kanali ebaseaduslike rahavoogude liikumiseks väljapoole Mandri-Hiinat. Ametiasutused tegid 2014. aastal mitmeid katseid selle vastu võidelda, sealhulgas suurendades kontrolli hasartmängureiside korraldajate üle . Mitmed suuremad hasartmängureiside korraldajad arreteeriti või alustati nende suhtes uurimist. Macau valitsus piiras ka mobiilsete maksekaartide kasutamist kasiinodes, et takistada valuutapiirangutest kõrvalehoidmist. Detsembrikuisel visiidil Macausse märkis president Xi Jinping, et Macau kasiinodel põhinev majanduskasv on kaasa toonud kaugeleulatuvad probleemid ja arenguriskid. Macau pidi tõhustama hasartmängude reguleerimist ja järelevalvet. Lisaks tuleks mitmekesistada majandust, kasutades selleks paremini ära kohalikke ressursse, seda eelkõige koostöö kaudu Zhu Jiangi piirkonnaga. Sellega seoses märkis Macau põhiseaduse komitee esimees ja rahvakongressi alalise komitee asepeasekretär Li Fei, et hasartmängusektori domineerimine on vastuolus mitte ainult erihalduspiirkonna, vaid kogu riigi huvidega.

Aitamaks Macaul Guangdongi provintsiga piiriülese koostöö kaudu oma majandust mitmekesistada, loodi 2009. aastal Hiina riiginõukogu nõusolekul Hengqini uus piirkond . Eesmärk on katsetada Guangdongi, Hongkongi ja Macau vahel uut koostöövormi. 2014. aastaks olid Macau ettevõtjad esitanud Macau valitsusele kokku 89 taotlust Hengqingi kolimiseks, neist 33 edastati kinnitamiseks Hengqini ametivõimudele. Macau väikese ja keskmise suuruse ettevõtjate esindajad teatasid aga, et sisenemiskünnised olid VKEde jaoks liiga kõrged ning nad näevad uude piirkonda kolimisel vähe potentsiaali. Macau on hakanud otsima koostöövõimalusi Zhuhai naaberlinna Zhongsaniga, et võimalusel osta või rentida seal maad Macau tööstuse arendamise jaoks. Macau ja Hengqini uue piirkonna vahel kaupade ja inimeste liikumise lihtsustamiseks nõustus Hiina riiginõukogu alates 18. detsembrist pikendama kolme Macau ja Zhuhai vahelise piirikontrollpunkti lahtiolekuaegu. Kontrollpunkt on nüüd avatud 24 tundi ööpäevas, mis lihtsustab piiriülest töölkäimist. Selline kord on mugav selliste töötajate jaoks, kes ei jõua maksta eluaseme eest Macaus ning peavad otsima alternatiivset eluaset teisel pool piiri. See aga omakorda vähendab survet Macau kinnisvaraturule.

Macau, Zhuhai ja Hongkongi vaheliste transpordiühenduste arendamine edeneb heas tempos. Hongkongi, Zhuhaid ja Macaud ühendava silla ehitustööd peaksid lõpule jõudma 2016. aasta lõpuks. Guangzhou-Zhuhai kiirraudtee laiendustööd peaksid jõudma Macauni 2015. aastaks merealuse tunneli kaudu. Kõnealuste taristuprojektidega lühendatakse Mandri-Hiina, Macau ja Hongkongi vahelist reisiaega väga märkimisväärselt.

Detsembris sõlmisid Mandri-Hiina ja Macau kõrvallepingu Guangdongi provintsi teenustekaubanduse liberaliseerimise kohta osana tihedamast majanduspartnerluse kokkuleppest Mandri-Hiina ja Macau erihalduspiirkonna vahel (edaspidi „CEPA”). Kõrvalleping täiendab siiani CEPA alusel allkirjastatud kümmet lisa. Lepingu eesmärk on olla mudeliks kogu Hiina teenuskaubanduse liberaliseerimisele aastal 2015. Hiina on võtnud kohustuse liberaliseerida teenuskaubandus Macauga 12. riikliku viisastakuplaani lõpuks 2015. aastal.

Macau läbis edukalt vastavalt 2011. ja 2013. aastal Majanduskoostöö ja Arengu Organisatsiooni (OECD) läbipaistvuse ja maksualase teabevahetuse ülemaailmse foorumi teostatud vastastikuse hindamise I ja II etapi, mis kinnitas, et nii Macau õigusraamistik kui ka tegelik tegevus seoses taotluse alusel toimuva maksuteabe vahetusega vastab rahvusvaheliselt heakskiidetud standarditele. Macau on alates 2014. aastast sõlminud maksulepingud 20 kohtualluvuspiirkonnaga, millest 5 on topeltmaksustamise vältimise lepingud ja 15 maksuandmete vahetamise lepingud.

Macau reageeris ka positiivselt üleilmsele maksudest kõrvalehoidumist käsitlevale üleskutsele. Macau erihalduspiirkonna valitsus teatas 2014. aasta septembris, et Macau võtab kasutusele G20 toetatud ja OECD välja töötatud finantskontosid käsitleva automaatse teabevahetuse standardi. Ametivõimud teatasid, et Macau muudab uue standardi nõuetest õigeaegseks kinnipidamiseks oma seadusi.

ELi ja Macau kahepoolsed suhted

ELi ja Macau kahepoolne kaubandus vähenes 2014. aastal 11 %, ulatudes 613 miljoni euroni. ELi eksport Macausse vähenes 5,9 % võrra 540 miljoni euroni, kuna Macau impordinõudlus kohandus aeglustuva majanduskasvuga. ELi ekspordis domineerisid luksuskaubad, toiduained ja joogid ning sõidukid. ELi import Macaust vähenes 2014. aastal märkimisväärselt 37 % võrra 72 miljoni euroni, kuna Macau tööstuslik baas kahanes jätkuvalt. ELi kaubandusbilansi ülejääk Macau suhtes oli seega 468 miljonit eurot. EL oli Hiina järel jätkuvalt suuruselt teine kaupade Macausse eksportija. Tema arvele langes 24 % Macau 2014. aasta impordi kogumahust. EL ja selle äriringkonnad soovivad teha Macau valitsusega koostööd viimase jõupingutustes mitmekesistada majandust, tõhustada majandusarengu jätkusuutlikkust ning edendada kahepoolseid kauba- ja investeerimisvoogusid.

Jätkus ELi ja Macau kahepoolsete suhete positiivne areng. 15. juulil peeti Brüsselis ELi-Macau kaubandus- ja koostöölepingu raames loodud ühiskomitee 19. kohtumine. Kohtumisel vaadati läbi majandus-, kaubandus- ja hariduskoostöös esile kerkinud positiivsed suundumused. Erilist tähelepanu pöörati Macau majanduskoostööle Mandri-Hiinaga CEPA ja Zhu Jiangi raamistiku raames, sealhulgas Hengqini uues piirkonnas. Majandussidemete tugevdamiseks otsustasid EL ja Macau alustada ELi ja Macau vahelist korrapärast ettevõtlusdialoogi, mille abil lihtsustada Macaus tegutsevate ELi ettevõtjate ja ametiasutuste vahelisi kontakte ning aidata kaasa selliste keskpika ajavahemiku eesmärkide saavutamisele nagu näiteks majanduse mitmekesistamine.

2013. aastal asutatud Macau Euroopa Kaubanduskoja (edaspidi „MECC”) tegevus arenes erinevate tegevusvaldkondade laienedes. Koostöös Euroopa Kaubanduskojaga Hongkongis koordineeris MECC märtsis Euroopa osalemist Macau rahvusvahelisel keskkonnakoostöö foorumil ja näitusel (38 eksponenti 12 ELi liikmesriigist) ning oktoobris Macau rahvusvahelisel kaubandus- ja investeerimismessil, kus osales 11 liikmesriiki. MECCi roll kasvab osana tulevasest ELi-Macau ettevõtlusdialoogist.

Euroopa Liidu akadeemiline programm (edaspidi „EUAP”) Macaus korraldas mitu uut üritust. Macau Ülikooli juhitud konsortsiumi raames võõrustas EUAP külaliskõnelejaid, seminare ja esimest ELi-Hiina suhteid käsitlevat rahvusvahelist konverentsi, millel osales 12 ülikooli seitsmest riigist. EUAP laiendas ka oma teavitustegevust, korraldades kohalikele tudengitele esimese ELi suvekooli, ning ELi lühifilmide võistluse, mille raames valmis üheksa ELi-Macau suhteid käsitlevat lühifilmi. EUAP raames korraldati teistkordselt ka populaarne ELi ülemkogu kohtumise simulatsioon, selle võitjad said minna õppereisile Brüsselisse. Euroopa päeva pidustusteks korraldati ELi nädal, mille vältel toimusid noortele seminarid ja muud tegevused.

Euroopa Komisjon jätkas koostööd Macau Polütehnilise Instituudiga hiina-portugali keele tõlkide ja tõlkijate koolitamisel, toetades nii Macau positsiooni Hiina ja portugalikeelse maailma vahel.

2015. aasta peamisteks prioriteetideks on koostöö Macau majanduse mitmekesistamisel, CEPAst tuleneva võimaliku kasu maksimeerimine nii kohalike kui ka Macaus asutatud Euroopa ettevõtjate jaoks ning õigusnormide lähendamise võimaluste uurimine sellistes valdkondades nagu konkurentsipoliitika, riigihanked ja intellektuaalomandi õigused.